b'\n_START_ARTICLE_\nTervola (Muolaa)\n_START_SECTION_\nKyl\xc3\xa4kuva\n_START_PARAGRAPH_\nTervolan kyl\xc3\xa4n pinta-ala oli vuonna 1936 4,81 neli\xc3\xb6kilometri\xc3\xa4, josta oli peltoa 76 hehtaaria, niitty\xc3\xa4 0,4 hehtaaria ja mets\xc3\xa4\xc3\xa4 405 hehtaaria. Tervolan talot sijaitsivat Lavolasta Kangaspeltoon johtavan kyl\xc3\xa4tien varrella. Tervola oli kooltaan pieni kyl\xc3\xa4. Siell\xc3\xa4 oli Muolaan kunnan omistama Tervolan kantatila, Muolaan kunnalliskoti, 5-6 maatilaa ja joukko huviloita. Kunnan omistamalla tilalla oli kaksi kasvihuonetta ja j\xc3\xa4rven ja kyl\xc3\xa4tien v\xc3\xa4liss\xc3\xa4 sijainnutta kaksikerroksista kunnalliskotia ymp\xc3\xa4r\xc3\xb6i laaja puutarha. Tervolan kyl\xc3\xa4 kuului Viholan koulupiiriin.\n_START_SECTION_\nHistoria\n_START_PARAGRAPH_\nTervolan v\xc3\xa4est\xc3\xb6 evakuoitiin l\xc3\xa4ntisemp\xc3\xa4\xc3\xa4n Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kyl\xc3\xa4n asukkaat p\xc3\xa4\xc3\xa4siv\xc3\xa4t palaamaan raunioituneeseen kotikyl\xc3\xa4\xc3\xa4ns\xc3\xa4. J\xc3\xa4lleenrakennus keskeytyi vuonna 1944 Neuvostoliiton suurhy\xc3\xb6kk\xc3\xa4yksen alettua ja kyl\xc3\xa4n asukkaat evakuoitiin uudelleen. Rauhanteossa kyl\xc3\xa4 j\xc3\xa4i taas Neuvostoliiton puolelle._NEWLINE_Sodan j\xc3\xa4lkeen Muolaan siirtov\xc3\xa4ki asutettiin Lounais-H\xc3\xa4meeseen ja Etel\xc3\xa4-Pirkanmaalle, jossa Tervolan asukkaat asutettiin Humppilaan.'